Foto’s: Gru-ongeluk in JHB‘n Foto van die toneel. Foto: Ridz @ridz801/Twitter Nooddienswerkers en paramedici van verskeie ambulansdienste is op ŉ toneel van ŉ gru-botsing in Alberton, Johannesburg, waar ŉ vragmotor tydens spitsverkeer in verskeie voertuie op die N12-snelweg ingeploeg het. Santie Steinmann, woordvoerder van Netcare 911, het aan Maroela Media gesê die ongeluk het omstreeks 07:30 in ŉ oostelike rigting naby Voortrekkerweg plaasgevind. “Die toneel is steeds chaoties,” het Steinmann gesê. “Ons het onbevestigde berigte ontvang dat twee vragmotors en tussen 20 en 30 voertuie in die ongeluk betrokke was. Talle mense is beseer. ŉ Helikopter van Netcare 911 is ontbied om ŉ kritiek beseerde pasiënt na ŉ nabygeleë hospitaal te neem.” Steinmann het gesê dit is in die stadium nie bekend of iemand oorlede is nie. Russel Meiring, ŉ woordvoerder van ER24, het aan Maroela Media gesê volgens inligting wat hulle ontvang het, het die bestuurder van ‘n vragmotor glo beheer oor die swaarvoertuig verloor en in nagenoeg 22 voertuie ingeploeg. “Daar is berigte van ŉ paar mense wat dood is, en verskeie mense is beseer,” het Meiring gesê. “Die beseerdes word op die toneel behandel en word na verskeie hospitale in die omgewing geneem vir verdere behandeling.” William Ntladi, ‘n woordvoerder van Johannesburg se nooddienste, het gesê twee mense is sover op die toneel dood verklaar. Steinmann het motoriste versoek om die gebied te vermy en het motoriste wat tans in die verkeer vassit, gevra om geduldig te wees. “Ons versoek motoriste om asseblief uit die noodbaan te bly sodat noodvoertuie vrylik na en van die toneel kan beweeg,” het sy gesê. Kyk na die video van die Alberton-ongeluk. Die foto’s is onder andere deur Ridz @ridz801 en The Mouth @Of_The_South op Twitter gelaai.